**ΑΝΔΡΕΑΣ ΖΑΚΟΣ \* ΧΑΡΙΛΑΟΣ ΜΙΧΑΗΛ \* ΙΑΚΩΒΟΣ ΠΑΤΑΤΣΟΣ**

**Αφήγηση**

Ο Χαρίλαος Μιχαήλ, λίγες ώρες πριν από την εκτέλεσή του,

καλωσόρισε τους γονείς του με το τραγούδι: «Ξύπνα καημένε μου

Ραγιά» και τους αποχαιρέτησε με τα πιο κάτω λόγια :

« Έχω το θάρρος να πατήσω την αγχόνη, πατέρα. Εσύ, μάνα, να

το έχεις ευχαρίστηση και να το κρατείς καύχημα, που πεθαίνω

για την πατρίδα.».

Η τελευταία επιστολή του Ιάκωβου Πατάτσου προς τη μητέρα του:

"Αγαπημένη μου μητέρα, χαίρε,

Ευρίσκομαι μεταξύ αγγέλων. Το πνεύμα μου φτερουγίζει γύρω

από τον θρόνο του Κυρίου.

Θέλω να χαίρεις όπως κι εγώ.. ».

Ο Ανδρέας Ζάκος έγραφε στον αδελφό του Γιώργο λίγες μέρες

πριν τον απαγχονισμό:

«Η ώρα του θανάτου πλησιάζει, μα στην ψυχή μας φωλιάζει ηρεμία. Τη στιγμή αυτή ακούμε την Ηρωική Συμφωνία του Μπετό-

βεν. Στη θέση που βρισκόμαστε τώρα, ούτε με το μικροσκόπιο

δεν μπορούμε να ανακαλύψουμε, πού υπάρχει τραγωδία στο θάνατο.».

**ΑΝΔΡΕΑΣ ΖΑΚΟΣ \* ΧΑΡΙΛΑΟΣ ΜΙΧΑΗΛ \* ΙΑΚΩΒΟΣ ΠΑΤΑΤΣΟΣ**

**Στίχοι**

Όλη τη νύχτα έψαλλαν ύμνους στην Παναγία,

τραγούδια, εμβατήρια για την ελευθερία.

Γνώριζαν πως ξημέρωνε η μέρα η αγία,

έφευγαν για τον ουρανό και την αθανασία.

ΡΕΦΡΑΙΝ

Ζάκο, Πατάτσο, Μιχαήλ, δεν μπόρεσε καταπακτή,

ούτε αγχόνης το σχοινί να σας φιμώσει τη φωνή.

Φύγατε για τη Λευτεριά με πρόσωπα αγγελικά,

είχατε θάρρος, λεβεντιά, ανείπωτη παλληκαριά.

Θηλιά στου Άγγλου το λαιμό έγινε η αγχόνη,

βαριά πληγή μες την καρδιά, το σώμα του ματώνει.

Η φλόγα για ξεσηκωμό φουντώνει, γιγαντώνει,

η ώρα του άγιου λυτρωμού έρχεται και ζυγώνει.